Kierch Elweng

D'Kierch zu Elweng ass eng kathoulesch Kierch, déi zur Par Dräilännereck Musel a Ganer Saint-Nicolas, zum Dekanat Osten an zu der Gemeng Schengen gehéiert. De Patréiner vun der Kierch ass den hellege Johannes den Deefer, deem säi Fest de 24. Juni gefeiert gëtt. Se steet zentral am alen Duerfkär op der Kräizung vum CR162 (Ellenger Strooss) mat dem CR150A (Éimerenger Strooss). Den 30. September 2020 gouf se als nationaalt Monument klasséiert. Zur fréierer Par Elweng gehéiert ausser der Parkierch vun Elweng och nach d'Kapell vun Éimereng. Geschicht D'Kierch am neogotesche Baustil gouf 1859-60 no Pläng vum Architekt Charles Arendt op der selwechter Plaz gebaut wou virdru schonn eng Kapell stoung a vun där nëmmen nach de Sockel vum Tuerm iwwreg blouf. De Grondsteen gouf den 28. Abrëll 1859 geluecht an den 2. Juli 1875 gouf se vum Bëschof Nicolas Adames konsekréiert. Se huet Fënsteren a Wandmolereie vum Nicolas Brücher. Klacken D'Kierch huet zwou Klacken am Tuerm. D'Klack Jang den Deefer am Toun Sol" ass 550 kg schwéier. Se gouf 1907 vun der Klackegéisserei F&A Causard vu Stroossbuerg gegoss. D'Klack Blasius am Toun Do" ass 210 kg schwéier. Se gouf 1832 vun der Firma Père et Fils Perrin gegoss. De Chronogramm Iwwer dem Kiercheportal kann een dëse Chronogramm gesinn, deen d'Joer 1859 duerstellt: BIS RENOVATA DOMVS TIBI SIT SACRATA IOANNES VT PHOENIX VIVAX NASCITVR E CINERE Kuckt och Lëscht vu reliéise Gebaier zu Lëtzebuerg Lëscht vun de Lëtzebuerger Paren Lëscht vun de fréiere Lëtzebuerger Paren Um Spaweck Websäit vun der Par Dräilännereck Musel a Ganer Saint-Nicolas D'Kierch op der Websäit vun der Par Dräilännereck Musel a Ganer Saint-Nicolas D'Fënstere vun der Kierch vun Elweng op der Websäit vun der Stiftung Forschungsstelle Glasmalerei des 20. Jh. e. V. (de) D'Uergel vun der Kierch op Orgues.lu Referenzen